《正月十六日赐宴联句》
清代·弘历

瑞雪宜时淑气调，东皇著意富元宵。蓬婆息战春偏丽，馺娑承恩景倍饶。

干羽两阶符帝舜，羲和四仲协神尧。千村人乐祠膏节，九陌风传击壤谣。

应候阳和谐律吕，凝禧瑞霭接棼橑。天街夜永迟鱼钥，琼岛春回奏凤箫。

早见始青敷陇首，尚留残白占山腰。南枝的皪舒梅萼，大地沾濡润麦苗。

盘列五辛看稳受，菜陈七种喜频挑。筵前吉语凭探茧，阁里芳词忆颂椒。

两岁重华疏宴衎，今年嘉夜庆和韶。传柑授简循前例，依藻兴歌叶令朝。

洵是堂廉通咫尺，居然步武上云霄。唐花影入帘栊静，爆竹声连里巷嚣。

听漏向晨尝草制，宣风计日待乘轺。称觥预晋华封祝，联佩同趋绛节朝。

凘断玉螭冰欲泮，雾横宝鼎篆徐飘。长春叠发仙茎秀，不夜停催禁漏遥。

朱槛两行攒火树，赤城十丈起霞标。蕊垂莲炬明长满，烟重兰釭暖未消。

绞缚山棚图贝阙，挽轮冰戏涌瀛潮。香浮翠椀浮圆脆，巧胜琪花胜缕彯。

鳌柱漫劳龙伯钓，星槎那藉鹿卢蹻。浓芬乳泛调瓯茗，秘色瓷鲜夺越窑。

饤就琅霜珍粔籹，包来云实重琼瑶。凤九和鼎呈雕俎，麟脯行盘进绮寮。

屑玉浮叟分月户，倾金潋滟酌天瓢。七弦清角传三叠，一曲红牙滚六么。

舞鹄回鸾矜婉转，缘橦度索斗轻趫。座呈海客珊瑚网，屏拂巴賨翡翠翘。

飞叶一蓂依砌戺，指寅半月见招摇。成诗莫漫誇华萼，锡宴惟欣咏蓼萧。

乍掷晶毬光煜煜，对翻银叶影迢迢。鱼喷锦浪文鳞跃，鸟放雕笼彩翼超。

细颗丹葩生桂粟，深丛紫颖茁兰苕。广场献寿来骀背，小队嬉春舞龀髫。

红菡萏交飞采焰，绿蒲萄缀曳祥飙。轰腾文陛殷雷虩，迸落晴檐白雨跳。

灼烁星精芒有耀，团圞魄宝运无朓。林香薝卜萦真宇，界净琉璃敞碧寥。

上苑即看成阆圃，广陵何用驾虹桥。北门学士连茵席，南极星文烛斗杓。

睿藻自天斟沆瀣，小言学步赋鹪鹩。观台瑞现云三素，午夜欢迎烛万条。

户有管弦知岁稔，人同酺乐识恩昭。勾芒秉令泉膏动，畿甸行时物色撩。

奉朔朝正通渤澥，来廷王会绘僬侥。雨晹顺序徵蕃庑，功叙登歌振雅骚。

夹道尘清旋宝马，围灯风软袭华貂。百司赞赞思无斁，三爵油油示不佻。

忧盛敢忘希令辟，亮工端复藉群僚。泰交相凛休相颂，试听云门奏徵招。